
                    Bd. C.D. Loga nr. 1, Timişoara, tel: +40 256 – 408.383, e-mail simona.balan@primariatm.ro 

RAPORT DE SPECIALITATE

privind aprobarea criteriilor pentru stabilirea ordinii de prioritate în soluționarea cererilor și în repartizarea locuințelor construite de către 
Agenția Națională pentru Locuințe în municipiul Timișoara, destinate închirierii în mod exclusiv specialiștilor în sănătate 
Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre privind aprobarea propunerilor de criterii pentru stabilirea ordinii de prioritate în soluționarea cererilor și în repartizarea locuințelor construite de către Agenția Națională pentru Locuințe în municipiul Timișoara, destinate închirierii în mod exclusiv specialiștilor în sănătate
Facem următoarele precizări:

Pe terenul situat în str. Ion Ionescu de la Brad nr.1/E, înscris în CF nr.444149 Timișoara – se află în derulare obiectivul de investiții construire bloc de locuințe în regim S+P+6E - 30 de unitãți locative, destinate închirierii în mod exclusiv specialiștilor în sãnãtate, construit de către Agenția Națională pentru Locuințe. Acesta urmează a fi finalizat în cursul acestui an, urmând a fi repartizat persoanelor îndreptățite.
În conformitate cu prevederile art.14 alin.7 din HG nr.962/2001 - privind aprobarea Normelor metodologice pentru punerea în aplicare a prevederilor Legii nr. 152/1998 privind înfiinţarea Agenţiei Naţionale pentru Locuinţe, cu modificările și completările ulteriore:

”Stabilirea solicitanţilor care au acces la locuinţe şi a ordinii de prioritate în soluţionarea cererilor înregistrate în condiţiile alin. (1) şi (2), precum şi repartizarea locuinţelor pentru tineri, destinate închirierii, se realizează în mod obligatoriu după criterii care vor respecta criteriile-cadru cuprinse în anexa nr. 11 şi care se adoptă, cu avizul Ministerului Dezvoltării Lucrărilor Publice și Administrației de autorităţile administraţiei publice locale şi/sau centrale care preiau în administrare aceste locuinţe.”
Conform art.14 alin 8 lit. c) din HG nr.962/2001 - privind aprobarea Normelor metodologice pentru punerea în aplicare a prevederilor Legii nr. 152/1998 privind înfiinţarea Agenţiei Naţionale pentru Locuinţe: 

”Pentru locuinţele destinate închirierii în mod exclusiv unor tineri specialişti din învăţământ sau din sănătate se pot propune şi criterii specifice, în suplimentarea celor stabilite conform lit. a) şi b)”
Potrivit art.14 alin.8 lit.d) din HG nr.962/2001 - privind aprobarea Normelor metodologice pentru punerea în aplicare a prevederilor Legii nr. 152/1998 privind înfiinţarea Agenţiei Naţionale pentru Locuinţe: 

 ”Criteriile pentru stabilirea ordinii de prioritate în soluţionarea cererilor de locuinţe şi în repartizarea locuinţelor pentru tineri, destinate închirierii, se adoptă sub formă de propuneri care se transmit spre avizare Ministerului Dezvoltării Lucrărilor Publice şi Administraţiei, însoţite de o copie a actului prin care au fost adoptate. Forma finală a criteriilor se adoptă după primirea avizului favorabil al Ministerului Dezvoltării Lucrărilor Publice și Administrației şi efectuarea eventualelor modificări şi completări solicitate prin avizul respectiv”
Având în vedere HG nr.1174/28.10.2021 - privind modificarea şi completarea Normelor metodologice pentru punerea în aplicare a prevederilor Legii nr. 152/1998 privind înfiinţarea Agenţiei Naţionale pentru Locuinţe, aprobate prin Hotărârea Guvernului nr. 962/2001: ”Specialiştii din învăţământ sau sănătate, în sensul prevederilor art. 8 alin. (1^1) din Legea nr. 152/1998, republicată, cu modificările şi completările ulterioare, sunt persoane majore care, indiferent de vârstă, pot depune cerere pentru repartizarea unei locuinţe construite prin programele Agenţiei Naţionale pentru Locuinţe, destinate închirierii în mod exclusiv specialiştilor din sănătate şi/sau învăţământ, dacă sunt angajaţi ai unităţilor din domeniile respective aflate pe raza unităţii administrativ-teritoriale în care sunt amplasate locuinţele, şi care nu deţin o locuinţă în proprietate pe raza unităţii administrativ-teritoriale respective.”
Luând în considerare prevederile legale enumerate, respectiv Criteriile-Cadru cuprinse în Anexa 11, precum și Ordinul Ministerului Sănătății nr.1.355/2008 – privind aprobarea Criteriilor de stabilire a ordinii de prioritate în soluționarea cererilor de repartizare a locuințelor construite de Agenția Națională pentru Locuințe pentru medicii rezidenți și alți tineri specialiști din sistemul de sănătate, propunem criteriile-cadru pentru stabilirea ordinii de prioritate în soluționarea cererilor și în repartizarea locuințelor construite de către Agenția Națională pentru Locuințe în municipiul Timișoara, destinate închirierii, în mod exclusiv tinerilor specialiști din domeniul sănătății, conform  Anexei. 
           Astfel, a fost emisă HCMLT nr.446/23.11.2021  privind aprobarea propunerilor de criterii pentru stabilirea ordinii de prioritate în soluționarea cererilor și în repartizarea locuințelor construite de către Agenția Națională pentru Locuințe în municipiul Timișoara, destinate închirierii în mod exclusiv specialiștilor în sănătate.
Prin adresa Ministerului Dezvoltării Lucrărilor Publice și Administrației cu numărul 160581/26.01.2022, înregistrată la Primăria Municipiului Timișoara cu nr. CT2022-634/02.02.2022, propunerile de criterii stabilite prin HCLMT nr.446/23.11.2021 au fost avizate favorabil, sub rezerva efectuării unor modificări și completări pentru modificarea rigorilor normative, modificări  care se regăsesc în Anexa 1 la prezentul raport de specialitate.
Având în vedere cele prezentate, precum și prevederile legale, apreciem că ”Proiectul de hotărâre privind aprobarea criteriilor pentru stabilirea ordinii de prioritate în soluționarea cererilor și în repartizarea locuințelor construite de către Agenția Națională pentru Locuințe în municipiul Timișoara, destinate închirierii în mod exclusiv specialiștilor în sănătate” îndeplinește condițiile pentru a fi supus dezbaterii și aprobării plenului consiliului local.

